钦定古今图书集成/明伦汇编/官常典/第600卷 > 《永兴提刑谢到任启》李昭𤣱
## 钦定古今图书集成/明伦汇编/官常典/第600卷 > 《永兴提刑谢到任启》李昭𤣱

委辔下车，勤吏民之趋走；据案涉笔，拥文墨之纷纭。
将何补于事功，徒有惭于面目。伏念昭𤣱，迂疏末学，
鄙野孤生，赋才不长，闻道最晚。栖迟日月，仅成九转
之功；蹭蹬风尘，未蒙一顾之价。再预充庭之贡，谩为
入格之游。敢意斐文，偶尘精览。初乏青钱之作，宜置
下陈；误经黄绢之评，遽超数等。叨从禄仕，擢备儒官。
“讵能握管以窥天，良愧奔蜂之化烛。属大明之继照，
延旧德以亮功。博收人才，盛集册府。开阁之始，岂乏
异能。备员者谁？乃出下客？人共荣于入彀，时皆谓之
登瀛。”正始诸贤，滥陪武步。《石渠》秘籍，顿发见闻。惟知
反己以自求，敢觊因人而幸进。谓有昭昭之明者，必
有冥冥之志；无赫赫之热者，亦无凛“凛之寒。”欲寡过
而未能，恐修名之不立。以愚自信，曷常称博而毁丹；
与世何尤？不暇去婴而归蚡。安有本同而末异，奚尝
先痛而后瘳。处冲季孟之间，仅知所立；甘陵南北之
部，适幸两忘。能不能各自其人，得不得必尸诸命。洋
然迎饵，讵为宓氏之鱼；兀若畏人，反类羊公之鹤。叹
源泉之有本，惊蒲柳之先衰。一传未终，恍已迷其姓
氏；片文屡过，几不辨其偏旁。但縻廪粟以偷安，何罪
书鱼之成蠹，久玷外庭之列，聊从别乘之行。迨及更
书，复还旧直。竟无他异，莫追终贾之才名，必有可观。
窃预赵张之政事，舍丹鈆之点勘，视鞭扑之喧嚣。精
神仅及于目前，智虑或遗于意表。蝇纷诉牒，驱即复
来；雁集吏行，守之不置。间关畏罪，黾勉赴功？入水必
濡，每忧揭厉。遇风知退，冀免摧颓。虽殚十驾之劳，蔑
有尺寸之补。闲以私门艰窘，多事侵陵，禄未逮于孤穷，岁已惊于迟暮。田无附郭，久负陶潜之归；盗不过
门，素多张禹之爱。屡申愚恳，愿守方州。猥霑造物之
私，特假祥刑之任。地占河关之胜，道连雍陕之雄。小
民尚气而喜争，巨猾濒山而为盗。素称剧部，尤藉长
才。自非水镜无疵，权衡不爽，则何以吏知守法，人不
称冤。顾烦暗之无堪，适选抡之误及。此盖某官元功
播物，一德亮天。见远业于有为，期太平之可致。论事
必同于善，使人乐尽其才。引伛偻以升高，徒烦假手；
削轮囷而成器，几误挥斤。敢不慎守官箴，勉思民事。
不近名而邀福，无倚法以作威。概以中平得之安静。
少图裨报，上副陶成。美荫方休，曾未虞于巨臂；不才
自养，终愿托于长年。过此以还，未知所措。